สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 28 ธ.ค.59
29 ธ.ค. 2559

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (28 ธ.ค.) หลังจากสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดทำสัญญาขายบ้านที่รอปิดการขาย (pending home sales) ร่วงลงแตะระดับต่ำสุดในรอบ 1 ปี ซึ่งข้อมูลดังกล่าวบ่งชี้ถึงภาวะซบเซาของตลาดอสังหาริมทรัพย์สหรัฐ ขณะที่ดัชนี S&amp;P 500 ได้รับแรงกดดันจากการร่วงลงอย่างหนักของหุ้นอินวิเดีย (Nvidia) ซึ่งเป็นบริษัทเทคโนโลยีคอมพิวเตอร์รายใหญ่ของสหรัฐ
ดัชนีเฉลี่ยอุตสาหกรรมดาวโจนส์ปิดที่ 19,833.68 จุด ร่วงลง 111.36 จุด หรือ -0.56% ดัชนี NASDAQ ปิดที่ 5,438.56 จุด ลดลง 48.88 จุด หรือ -0.89% ดัชนี S&amp;P 500 ตลาดหุ้นนิวยอร์กปิดวันทำการล่าสุดที่ 2,249.92 จุด ลดลง 18.96 จุด หรือ -0.84%
 
ตลาดหุ้นยุโรปปิดบวก เมื่อคืนนี้ (28 ธ.ค.) โดยได้แรงหนุนจากการดีดตัวขึ้นของหุ้นกลุ่มเหมืองแร่ อย่างไรก็ตาม หุ้นกลุ่มธนาคารอิตาลียังคงร่วงลง เนื่องจากนักลงทุนวิตกกังวลเกี่ยวกับปัญหาด้านการเงินของธนาคาร Banca Monte dei Paschi di Siena (BMPS) ซึ่งเป็นธนาคารรายใหญ่อันดับ 3 ของอิตาลี
ดัชนี Stoxx Europe 600 เพิ่มขึ้น 0.3% ปิดที่ 361.53 จุด
ดัชนี DAX ตลาดหุ้นเยอรมันปิดที่ 11,474.99 จุด เพิ่มขึ้น 2.75 จุด หรือ +0.02% ดัชนี FTSE 100 ตลาดหุ้นลอนดอนปิดที่ 7,106.08 จุด เพิ่มขึ้น 37.91 จุด หรือ +0.54% และดัชนี CAC-40 ตลาดหุ้นฝรั่งเศสปิดที่ 4,848.01 จุด ลดลง 0.27 จุด หรือ -0.01%
 
ตลาดหุ้นลอนดอนปิดบวก เมื่อคืนนี้ (28 ธ.ค.) เพราะได้ปัจจัยบวกจากการพุ่งขึ้นของหุ้นกลุ่มเหมืองแร่ อย่างไรก็ตาม วอลุ่มการซื้อขายบางเบา หลังจากที่ตลาดปิดทำการในช่วง 2 วันก่อนหน้านี้ เนื่องในเทศกาลคริสต์มาส
ดัชนี FTSE 100 ตลาดหุ้นลอนดอนปิดที่ 7,106.08 จุด เพิ่มขึ้น 37.91 จุด หรือ +0.54%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (28 ธ.ค.) โดยสัญญาน้ำมัน WTI ปิดบวกติดต่อกัน 4 วันทำการ เนื่องจากนักลงทุนยังคงคาดหวังว่า กลุ่มประเทศผู้ผลิตน้ำมัน (โอเปก) และผู้ผลิตนอกกลุ่มโอเปก จะดำเนินการตามข้อตกลงปรับลดกำลังการผลิต โดยข้อตกลงดังกล่าวจะเริ่มมีผลบังคับใช้ในวันอาทิตย์นี้
สัญญาน้ำมันดิบ WTI ส่งมอบเดือนก.พ.เพิ่มขึ้น 16 เซนต์ หรือ 0.3% ปิดที่ 54.06 ดอลลาร์/บาร์เรล ซึ่งเป็นระดับสูงสุดนับตั้งแต่วันที่ 2 ก.ค. 2558
สัญญาน้ำมันดิบเบรนท์ส่งมอบเดือนก.พ.เพิ่มขึ้น 13 เซนต์ หรือ 0.2% ปิดที่ 56.22 ดอลลาร์/บาร์เรล ซึ่งเป็นระดับสูงสุดนับตั้งแต่วันที่ 22 ก.ค. 2558
 
สัญญาทองคำตลาดนิวยอร์กปิดบวก เมื่อคืนนี้ (28 ธ.ค.) เนื่องจากการร่วงลงของตลาดหุ้นสหรัฐ และรายงานที่ว่าดัชนีการทำสัญญาขายบ้านที่รอปิดการขาย (pending home sales) ของสหรัฐร่วงลงแตะระดับต่ำสุดในรอบ 1 ปีนั้น ได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 2.1 ดอลลาร์ หรือ 0.18% ปิดที่ 1,140.90 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 4.9 เซนต์ หรือ 0.31% ปิดที่ 16.038 ดอลลาร์/ออนซ์
สัญญาพลาตินัมส่งมอบเดือนม.ค.ลดลง 4.5 ดอลลาร์ หรือ 0.50% ปิดที่ 899.60 ดอลลาร์/ออนซ์
สัญญาพัลลาเดียมส่งมอบเดือนมี.ค.ดิ่งลง 7.55 ดอลลาร์ หรือ 1.1% ปิดที่ 666.25 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (28 ธ.ค.) แม้ว่าสหรัฐจะเปิดเผยข้อมูลเศรษฐกิจซึ่งบ่งชี้ถึงภาวะซบเซาของตลาดอสังหาริมทรัพย์สหรัฐก็ตาม  
ยูโรอ่อนค่าลงเมื่อเทียบกับดอลลารสหรัฐ ที่ระดับ 1.0405 ดอลลาร์ จากระดับ 1.0455 ดอลลาร์ ในขณะที่ปอนด์อ่อนค่าลงแตะ 1.2215 ดอลลาร์ จากระดับ 1.2280 ดอลลาร์ และดอลลาร์ออสเตรเลียอ่อนค่าลงที่ระดับ 0.7182 ดอลลาร์ จากระดับ 0.7185 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 117.17 เยน จากระดับ 117.46 เยน แต่แข็งค่าขึ้นเมื่อเทียบกับฟรังก์สวิส ที่ระดับ 1.0291 ฟรังก์สวิส จากระดับ 1.0279 ฟรังก์สวิส